**SAJTÓKÖZLEMÉNY**

**Indulnak a Kislábnyom kampány „Klímabarát és energiatakarékos háztartás” képzései!**

*2011. október 12., azonnal közölhető*

A Kislábnyom kampány célja, hogy a családok, háztartások energiatudatosságát és energiahatékonyságát növelje, és népszerűsítse a klímabarát, szén-szegény életmódot. A kampány során bemutatjuk, hogy beruházás nélkül, **viselkedésünk megváltoztatásával is jelentős energiát – és így pénzt – tudunk megtakarítani**.

A kampány keretében először 10 helyszínen tartunk informális képzést Közép-Magyarország különböző településein, majd 2011 decemberétől 4 hónapos energia-megtakarítási versenyt indítunk, amelyhez a kislábnyom honlapon ([www.kislabnyom.hu](http://www.kislabnyom.hu)) keresztül lehet csatlakozni. A verseny során a résztvevő háztartásoknak saját fogyasztásukat kell nyomon követni, valamint 3 kreatív feladatot megoldani.

A kampány során a GreenDependent Egyesület munkáját helyi klíma-koordinátorok segítik, akik a környékükön élő családok, háztartások részvételét segítik.

 A klímabarát háztartás képzéseket 2011 októbere és novembere folyamán tartjuk Budapesten 2 helyszínen és Pest megye 8 településén (Érd, Gödöllő, Monor, Pécel, Szentendre, Vác, Vecsés és Veresegyház). A pontos dátumokat és helyszíneket folyamatosan tesszük közzé a [www.kislabnyom.hu](http://www.kislabnyom.hu) oldalon és a Kislábnyom hírlevélben. Az **első képzés** október 15-én lesz Wekerletelepen, az Energiahatékony Wekerle Nap keretében.

*Kislábnyom képzés Szekszárdon 2010-ben*

A képzéseken a résztvevők a következő témákkal ismerkednek meg:

* Klímaváltozás és háztartások: *mi a klímaváltozás és hogyan érinti a háztartásokat?*
* Öko-lábnyom, karbon-lábnyom és számításuk: *mekkora egy átlag magyar öko- és karbon-lábnyom, és mekkora a sajátunk?*
* Háztartások energiafogyasztása: *mire és mennyi energiát használunk?*
* Egyszerű, otthon elvégezhető háztartási klíma/energia audit (felmérés)
* Energiafogyasztás csökkentése beruházás nélkül: *tippek, ötletek, megtakarítási lehetőségek*

Ezen felül a résztvevők két kiadvány is átvehetnek: egy **klíma-naptár**t, amely minden hónapra hasznos megtakarítási tanácsokkal látja el őket, valamint a **Klímabarát háztartások c. útmutató**t.

Jelentkezni a helyi klíma-koordinátoroknál lehet, akik elérhetőségei a [www.kislabnyom.hu](http://www.kislabnyom.hu) oldalon találhatók meg.

**A képzések ingyenesek, bárki számára nyitottak, előzetes tudás nem szükséges!** Mindenkit szeretettel várunk!

A Kislábnyom kampány fővédnöke

dr. Fülöp Sándor, a jövő nemzedékek országgyűlési biztosa.